2 Samuele 12 | Beibele Inthaneteng | Phetolelo ya Lefase le Lefsa
12 Jehofa a roma Nathane+ go Dafida. Nathane a fihla+ a re go yena: “Go be go na le banna ba babedi bao ba dulago motseng o tee, yo mongwe e le mohumi yo mongwe e le modiidi.
2 Monna wa mohumi o be a na le dinku le dikgomo tše dintši kudu;+
3 monna wa modiidi yena o be a se na selo ge e se kwana e tee ya tshadi e nyenyane yeo a bego a e rekile.+ O be a e hlokomela gomme e be e gola e dula le yena le barwa ba gagwe. E be e eja lerathana la gagwe, e nwela senwelong sa gagwe e bile e robala sehubeng sa gagwe, ya ba bjalo ka morwedi wa gagwe.
4 Ka morago moeng a etela monna wa mohumi, eupša monna yo a babalela dinku le dikgomo tša gagwe a se tšee le ge e le efe ya tšona gore a hlabele mosepedi yo a tlilego go yena gore a je. A tšea kwana ya tshadi ya monna wa modiidi a e hlabela monna yo a tlilego go yena gore a je.”+
5 Dafida ge a ekwa seo a galefela monna yoo kudu+ mo a ilego a re go Nathane: “Ke ikana ka Jehofa yo a phelago+ gore monna yo a dirago seo o swanetše go hwa!+
6 Ge e le kwana yeo ya tshadi o swanetše go e lefa+ ka tše nne,+ ka ge a dirile selo se e bile a sa ka a bontšha lešoko.”+
7 Ke moka Nathane a re go Dafida: “Monna yoo ke wena! Se ke seo Jehofa Modimo wa Isiraele a se boletšego: ‘Nna ke go tloditše+ gore o be kgoši ya Isiraele, ka ba ka go hlakodiša+ seatleng sa Saulo.
8 Le gona ke be ke ikemišeditše go go nea ntlo ya mong wa gago+ le basadi ba mong wa gago+ gore e be ba gago gotee le go go nea ntlo ya Isiraele le ya Juda.+ Ge e ba go be go sa lekana, ke be ke tla go okeletša ka dilo tša go swana le tše le tše dingwe.+
9 Ke ka baka la’ng o nyaditše lentšu la Jehofa ka go dira se sebe+ mahlong a gagwe? O otlile Uria wa Mohethe ka tšhoša+ gomme mosadi wa gagwe wa mo tšea gore e be mosadi wa gago.+ Uria wa mmolaya ka tšhoša ya bana ba Amoni.
10 Bjale tšhoša+ e ka se tloge ntlong ya gago go iša mehleng ya neng le neng+ ka ge o nnyaditše wa tšea mosadi wa Uria wa Mohethe gore e be mosadi wa gago.’
11 Se ke seo Jehofa a se boletšego: ‘Šefa ke tliša masetlapelo ntlong ya gago;+ ke tla tšea basadi ba gago o lebeletše ka ba nea wa geno+ gomme yena o tla robala le bona tadi e amuša.+
12 Le ge wena o dirile dilo ka sephiring,+ nna ke tla dira se pele ga Isiraele ka moka+ le pele ga batho ka moka.’”+
13 Bjale Dafida a re+ go Nathane: “Ke senyeditše Jehofa.”+ Nathane a re go Dafida: “Jehofa o tla go lebalela sebe sa gago.+ O ka se hwe.+
14 Go sa šetšwe seo, ka ge o nyaditše Jehofa+ ka seo o se dirilego, morwa yo o sa tšwago go mmelegelwa le yena o tlo hwa lehu.”+
15 Nathane a ya ntlong ya gagwe.
Jehofa yena a otla+ ngwana yo mosadi wa Uria a mmelegetšego Dafida ke moka a babja.
16 Dafida a lopa Modimo wa therešo ka baka la mošemane gomme a ikona dijo,+ a fetša bošego ka moka a patlame fase.+
17 Banna ba bagolo ba ntlo ya gagwe ba ema kgauswi le yena gore ba mo tsoše, yena a se ke a dumela, a se ke a ja dijo+ gotee le bona.
18 Ngwana a hwa ka letšatši la bošupa. Bahlanka ba Dafida ba be ba tšhaba go mmotša gore ngwana o hwile; ka ge ba itše: “Re boletše le Dafida ngwana a sa phela eupša a se re theetše; bjale re tla mmotša bjang gore: ‘Ngwana o hwile?’ O tlo dira selo se sebe.”
19 Ge Dafida a bona bahlanka ba gagwe ba sebaseba a lemoga gore ngwana o hwile. Dafida a re go bahlanka ba gagwe: “Na ngwana o hwile?” Bona ba re: “O hwile.”
20 Ke moka Dafida a tsoga mo fase a hlapa a itlotša+ ka makhura gomme a apara diaparo tše dingwe ke moka a tla ntlong+ ya Jehofa a khunama a rapela;+ ka morago a tla ntlong ya gagwe a kgopela dijo, gateetee ba mo nea tšona a ja.
21 Bahlanka ba gagwe ba re go yena: “Selo seo o se dirilego se ra go re’ng? Ge ngwana a be a sa phela o ile wa ikona dijo wa ba wa lla; gateetee ka morago ga gore ngwana a hwe o ile wa tsoga wa ja dijo.”
22 Ge ba re’alo a re: “Ke ile ka ikona dijo+ le go lla+ ge ngwana a sa phela, ka gobane ke be ke ipoditše gore: ‘Ke mang yo a tsebago ge e ba Jehofa a tla nkgaugela, gomme ngwana a phela?’+
23 Ka ge bjale a hwile, ke tla be ke ikonela’ng dijo? Na nka kgona go mmuša?+ Nna ke ya go yena,+ eupša yena a ka se boele go nna.”+
24 Dafida a homotša Batseba mosadi wa gagwe.+ A robala le yena. Ge nako e dutše e eya Batseba a belega morwa,+ leina la gagwe e be e le Solomone.+ Jehofa o be a mo rata.+
25 A romela lentšu ka moporofeta Nathane+ a mo reela leina la Jedidia ka baka la Jehofa.
26 Joaba+ a lwa le Raba+ ya bana ba Amoni gomme a thopa motse wa bogoši.
27 Joaba a romela baromiwa go Dafida a re: “Ke lwele le Raba.+ E bile ke thopile le motse wa meetse.
28 Bjale kgoboketša setšhaba ka moka gomme le rakelele motse le o thope; gore e se be nna ke thopago motse wa tla wa bitšwa ka leina la ka.”
29 Dafida a kgoboketša setšhaba ka moka a ya Raba a lwa le yona gomme a e thopa.
30 Dafida a rola Malikamo* mphapahlogo hlogong,+ o be o imela boima bja talente* ya gauta le maswika a bohlokwa; o ile wa bewa hlogong ya Dafida. Dithebola+ tšeo a di tšerego motseng woo e be e le tše dintši kudu.
31 A ntšha le batho bao ba bego ba le moo motseng gomme a ba diriša mošomo wa go betla maswika ka didirišwa tše bogale tša tšhipi+ le ka dilepe, a ba nea le mošomo wa go dira ditena. Dafida a dira metse ka moka ya bana ba Amoni ka wona mokgwa woo. Mafelelong Dafida le batho ba gagwe ka moka ba boela Jerusalema.
^ Mohlomongwe ke modingwana wa Baamoni, mafelong a mangwe o bitšwa Mmoleke goba Malikamo.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D12%26wtlocale%3DSE%26srcid=share⊂ject=Bala Beibele Inthaneteng